তিন দিন পরও অধরা, পাথরপ্রতিমার লোকালয়ে বাঘের আতঙ্ক

সুন্দরবন: তিন দিন পরও অধরা রয়্যাল বেঙ্গল টাইগার (Royal Bengal Tiger)। পাথরপ্রতিমার (Pathar Pratima)  লোকালয়ে বাঘের আতঙ্কে কাঁটা গ্রামবাসীরা। বাঘ ধরতে রাতে ঠাকুরান জঙ্গলে ছাগলের টোপ দিয়ে পাতা হয়েছে লোহার খাঁচা। গ্রাম জুড়ে সতর্কতা জারি (Alert) ।

দক্ষিণ ২৪ পরগনার (South 24 Pargana) সুন্দরবনের (Sundarban) পাথরপ্রতিমা অঞ্চলের উপেন্দ্র নগর গ্রামে গত তিন দিন ধরে রয়্যাল বেঙ্গল টাইগারের আতঙ্কে ঘুম উড়েছে স্থানীয় বাসিন্দাদের। গত রবিবার ধনচি বা ধুলিভাসানি জঙ্গল থেকে একটি বাঘ নদী সাঁতরে লোকালয়ের জঙ্গলে প্রবেশ করার পর থেকেই এই আতঙ্ক সৃষ্টি হয়। তিন দিন পার হলেও এখনও বাঘটিকে খাঁচাবন্দী করা যায়নি।

​নিরাপত্তা সুনিশ্চিত করতে ঠাকুরান নদী তীরবর্তী প্রায় ৮ কিমি লোকালয় শক্তপোক্ত নাইলনের জাল দিয়ে ঘিরে ফেলা হয়েছে। বাঘটিকে ধরার জন্য রাতে ঠাকুরানের জঙ্গলে ছাগলের টোপ দিয়ে একটি বড় খাঁচা পাতা হলেও, সুন্দরবনের ‘মহারাজ’ তাতে ধরা দেয়নি।

আরও পড়ুন- ডিমের অস্বাভাবিক মূল্যবৃদ্ধি নিয়ে কেন্দ্রকে তোপ! কী বললেন মমতা?

বন দফতরের এডিএফও পার্থ মুখোপাধ্যায় জানিয়েছেন, অভিজ্ঞ ৬০ জনের একটি কুইক রেসপন্স টিম বাঘের অবস্থান নির্ণয় করতে দিনরাত কাজ করছে। বাঘ দ্রুত অবস্থান পরিবর্তন করায় নজরদারি চালানো হচ্ছে।

গ্রামবাসীরা জঙ্গলের ভেতর থেকে বাঘের গর্জন শুনেছেন বলে দাবি করেছেন। আতঙ্কে এলাকার দৈনন্দিন কাজ প্রায় বন্ধ। স্থানীয় বাসিন্দারা পুলিশ ও বনকর্মীদের সঙ্গে রাত পাহারায় অংশ নিচ্ছেন। রাতেও এলাকায় মাইকিং করে সতর্কতা প্রচার চালানো হয়।

রাতে এলাকায় আসেন স্থানীয় বিধায়ক সমীর জানা, যিনি ঘটনাস্থল পরিদর্শন করেন এবং নিরাপত্তার জন্য স্থায়ীভাবে জাল লাগানোর বিষয়ে বনদপ্তরের সঙ্গে কথা বলছেন।

বনদফতর জানিয়েছে, বাঘটিকে খাঁচাবন্দী করা না গেলে পটকা ফাটিয়ে তাকে উল্টো দিকের জঙ্গলে ফেরানোর চেষ্টা করা হবে।

দেখুন আরও খবর-